Document ID: /roh_data/filtered/fineweb-2-filterrobots_roh.jsonl.gz/4807

Bainvgnü aint il Museum Stamparia Strada! Aint in quista bella chasa engiadinaisa as rechattaiva dal 1689 fin dal 1881 üna stamparia renomnada. L’exposiziun permanenta muossa concretamaing co cha da quel temp gnivan fats cudeschs.
Üna collecziun importanta da prodots stampats in rumantsch tocca pro l’exposiziun permanenta. Las plü bellas ed interessantas ouvras sun expostas. Cultura d’abitar in Engiadina Bassa e musica, sco eir l’exposiziun speciala chi variescha minch’on, cumpletteschan la sporta.
Il museum Stamparia Strada figürescha sülla glista da bains culturals svizzers d’importanza naziunala. Il museum vain manà biling e spordscha uschè üna cuntribuziun pel mantegnimaint da la jerta culturala rumantscha.